[{"text_idx": "#000001", "text": "Ysgol gynradd dwy ffrwd yn Llanelli yw Ysgol Pen Rhos. Mae bron i 500 o ddisgyblion rhwng 3 ac 11 oed ar gofrestr Pen Rhos, gan gynnwys 60 sy\u2019n mynychu meithrinfa Dechrau\u2019n Deg yr ysgol yn rhan-amser. Mae dros 70 aelod o staff yn yr ysgol."}, {"text_idx": "#000003", "text": "Mae\u2019r gymuned a wasanaethir gan Ysgol Pen Rhos ymhlith yr ardaloedd mwyaf difreintiedig yng Nghymru, ac mae cyfran y disgyblion sy\u2019n gymwys i gael prydau ysgol am ddim bron ddwywaith cyfartaledd Cymru. Mae gan nifer anghymesur o uchel o ddisgyblion (dros 40%) anghenion addysgol arbennig, ac mae llawer yn wynebu profiadau niweidiol yn ystod plentyndod, gan arwain at anawsterau cymdeithasol ac emosiynol."}, {"text_idx": "#000004", "text": "O ystyried demograffeg yr ysgol, mae Pen Rhos yn defnyddio dull \u2018gwybodus am drawma\u2019 ysgol gyfan o gefnogi lles, dilyniant a chyrhaeddiad disgyblion. Mae\u2019r holl staff (gan gynnwys staff arlwyo a gweinyddol) yn Ysgol Pen Rhos wedi cael hyfforddiant mewn ymarfer sydd wedi\u2019i lywio gan wybodaeth am ymlyniad a thrawma, ac mae athrawon dethol a chynorthwywyr addysgu lefel uwch (CALU) wedi\u2019u hyfforddi i ddarparu ymyriadau arbenigol sy\u2019n seiliedig ar dystiolaeth fel \u2018grwpiau lles\u2019, \u2018therapi tynnu llun a siarad\u2019, \u2018therapi celf\u2019 a chwnsela mewn profedigaeth. Drwy sicrhau bod y sgiliau hyn gan staff, gall Ysgol Pen Rhos ymateb yn gyflym i anghenion disgyblion unigol ac mae\u2019n llai dibynnol ar wasanaethau allanol. Mae\u2019n fodel pwrpasol i\u2019n hysgol a\u2019i hanghenion."}, {"text_idx": "#000005", "text": "Mae\u2019r ysgol yn gwneud cryn ymdrech i ymgysylltu a\u0302 rhieni a gofalwyr, er mwyn eu hannog i gymryd diddordeb yn addysg eu plant a deall yn well yr heriau sy\u2019n eu hwynebu nhw a\u2019u plant. Mae uwch arweinwyr yn awyddus hefyd i sefydlu\u2019r ysgol fel adnodd cymunedol sy\u2019n cefnogi rhieni, yn hyrwyddo dysgu teuluol ac yn helpu i feithrin gwydnwch yn y gymuned. Cyn y pandemig COVID-19, roedd yr ysgol ar agor ar ddydd Sul i ddarparu man addoli ar gyfer cymuned eglwysig, a\u2019r bwriad oedd cynnig cymorth i deuluoedd gymryd rhan mewn cwricwlwm teuluol gyda chefnogaeth y gymuned eglwysig hon bob wythnos."}, {"text_idx": "#000007", "text": "Er enghraifft, mae\u2019r plant wrthi\u2019n cyflwyno eu hunain fel rhanddeiliaid pwysig wrth ddatblygu mannau gwyrdd ym Mhentref Gwyddor Bywyd a Llesiant Pentre Awel. Mae\u2019r ysgol wedi cael man gwyrdd i\u2019w ddatblygu fel adnodd gwyrdd cymunedol ar gyfer yr ysgol a\u2019r rhieni. Hefyd, mae ganddyn nhw bartneriaeth strategol gyda Choleg Gwyddorau Bywyd a Biofeddygol Prifysgol Caerdydd lle mae ganddynt Brosiect Ffarma-wenyn yn yr ysgol gyda chychod gwenyn wedi\u2019u lleoli ar y safle a choridor gwenyn yn yr ardal. Y prif sbardun ar gyfer y prosiect hwn yw hyrwyddo lles ti\u0302m yr ysgol, athrawon a chynorthwywyr cymorth dysgu sydd wedi\u2019u hyfforddi i gadw gwenyn, sef 28 o aelodau staff hyd yma. Mae cyhoeddiadau sylweddol ar gadw gwenyn fel strategaeth i hyrwyddo lles mewn sefydliadau. Mae Ysgol Pen Rhos am sicrhau bod yr adnodd hwn ar gael i rieni a\u2019u lles hefyd fel rhan o bresgripsiynu gwyrdd yn yr ardal."}, {"text_idx": "#000008", "text": "\u201cMae arweinwyr yn rhoi ffocws cryf iawn ar gyfleoedd datblygiad proffesiynol ac mae\u2019r ysgol yn datblygu\u2019n gymuned ddysgu lwyddiannus iawn. Er enghraifft, mae staff yn elwa ar gyfleoedd dysgu proffesiynol am les disgyblion. O ganlyniad, caiff hyn effaith helaeth a chadarnhaol ar les disgyblion a\u2019u profiadau dysgu yn yr ysgol. Caiff staff gyfleoedd pwrpasol i rannu arfer yn yr ysgol ac maent yn ymweld ag ysgolion eraill sydd wedi\u2019u cydnabod am eu harferion cryf mewn meysydd penodol. Mae arweinwyr wedi sicrhau bod yr ysgol wedi datblygu\u2019n sefydliad dysgu bywiog a rhagweithiol\u201d \u2013 Estyn 2019"}]